KOMUNIKAZZJONI TAL-KUMMISSJONI Riżultati tal-verifika ta’ nofs it-terminu tal-addizzjonalità 2007-2013 /* COM/2013/0104 final */





KOMUNIKAZZJONI TAL-KUMMISSJONI Riżultati tal-verifika ta’ nofs it-terminu tal-addizzjonalità 2007-2013 1. Introduzzjoni L-addizzjonalità hija prinċipju ewlieni tal-Politika ta’ Koeżjoni bil-għan li tiżgura l-valur miżjud tagħha. Dan ifisser li l-Fondi Strutturali tal-UE jikkomplementaw iżda ma jiħdux post in-nefqa pubblika ekwivalenti ta’ Stat Membru[1]. L-addizzjonalità hija rispettata jekk il-livell annwali medju tan-nefqa nazzjonali f'termini reali fil-perjodu 2007-2013 huwa ta' mill-anqas ugwali għal-livell determinat fil-bidu tal-perjodu. Dan jiżgura li l-Politika ta’ Koeżjoni jkollha impatt ġenwin billi tikkomplementa investimenti nazzjonali b’dawk Ewropej. Din tibqa' element ewlieni tal-proposta tal-Kummissjoni għall-Politika ta’ Koeżjoni għall-perjodu 2014-20 peress li tappoġġja l-preservazzjoni ta' investimenti li jsaħħu t-tkabbir. Fil-perjodu ta’ programmazzjoni 2007-2013, il-Kummissjoni tivverifika r-rispett tal-addizzjonalità fir-reġjuni ta' konverġenza (inklużi reġjuni għal tneħħija gradwali) tal-20 Stat Membru[2]. Il-verifika ssir fi tliet stadji: · ex-ante, meta huwa stabbilit il-livell tan-nefqa pubblika li jrid jinżamm fir-reġjuni ta' konverġenza fil-perjodu 2007-13 (“linja ta’ referenza”) [3]; · nofs it-terminu, meta huwa determinat il-livell tan-nefqa pubblika attwali fil-perjodu 2007-10 u tiġi riveduta l-linja ta' referenza; · ex-post, meta huwa determinat il-livell tan-nefqa attwali fil-perjodu 2011-2013 u huwa vverifikat ir-rispett tal-linja ta’ referenza . Din il-Komunikazzjoni tiġbor fil-qosor ir-riżultati tal-verifika ta’ nofs it-terminu mwettqa għall-perjodu 2007-10. Din tkopri prinċipalment is-snin ta’ qabel u dawk bikrin tal-kriżi ekonomika u finanzjarja, meta bosta Stati Membri bdew jaħdmu fuq l-istimolu fiskali. Minn dakinhar, il-biċċa l-kbira tal-Istati Membri mxew lejn konsolidament fiskali, li probabbilment se jkollu impatt sinifikanti fuq l-investiment pubbliku u fuq l-addizzjonalità fil-perjodu 2011-13. Għalhekk il-verifika ex post tan-nefqa attwali x'aktarx se twassal għal aktar aġġustamenti. Il-verifika ta’ nofs it-terminu wasslet għal tliet sejbiet ewlenin: L-ewwel nett, il-livell aggregat tal-infiq strutturali nazzjonali fir-reġjuni ta' konverġenza matul il-perjodu 2007-10, kien 7 % ogħla mil-livell stipulat ex-ante. Din hija relatata maż-żieda tan-nefqa pubblika f'ċerti Stati Membri. Nefqa pubblika ogħla milli mistenni hija prinċipalment minħabba l-isforz kontraċikliku ta’ xi gvernijiet biex jittaffa l-impatt tal-kriżi jew għall-espansjoni ekonomika qawwija f’xi pajjiżi qabel il-kriżi. It-tieni nett, għaxar Stati Membri talbu lill-Kummissjoni biex inaqqsu l-linji ta’ referenza ta' addizzjonalità tagħhom għall-perjodu 2007-13. Fil-biċċa l-kbira din kienet konsegwenza ta’ konsolidament fiskali li għadu għaddej jew huwa ppjanat, filwaqt li għal tnejn minnhom kienet korrezzjoni tal-analiżi ex ante (ara t-taqsimiet 2 u 3). Il-Kummissjoni kkunsidrat dawn it-talbiet kollha bħala ġustifikati. It-tielet nett, il-verifika ta’ nofs it-terminu enfasizzat nuqqasijiet fil-metodu attwali għall-verifika tal-addizzjonalità. Din hija r-raġuni għaliex il-Kummissjoni pproponiet li tirriforma l-proċess ta’ verifika fil-perjodu 2014-2020, sabiex tallinjah mal-governanza ekonomika ġdida tal-Unjoni[4]. 2. Infiq strutturali fil-perjodu 2007-2010 f’reġjuni ta’ konverġenza Mil-lat tal-metodoloġija, li jiġi ddeterminat il-livell tal-infiq pubbliku għall-verifika tal-addizzjonalità fil-perjodu 2007-2010 kien ta’ sfida. Dan kien ifisser il-ġbir u l-aggregar ta’ dejta ad hoc dwar l-investiment pubbliku, settur settur, fuq livell lokali, reġjonali u nazzjonali. Il-Kummissjoni ċċekkjat l-konsistenza tagħha ma’ xejriet tal-investiment pubbliku osservati fl-istatistika tal-Eurostat, b'mod partikolari fis-sistema ESA-95 tal-kontijiet u l-Klassifikazzjoni tal-Funzjonijiet tal-Gvernijiet (COFOG), u organizzat serje ta’ laqgħat bilaterali mal-Istati Membri biex tivverifika l-livell tan-nefqa rrappurtata. Sabiex jiġu indirizzati dawn il-problemi, il-Kummissjoni pproponiet li tirriforma s-sistema ta’ verifika għall-perjodu 2014-2020, kif deskritt fil-qosor fil-konklużjoni. Ir-riżultati tal-verifika ta’ nofs it-terminu huma miġburin fit-Tabella 1 li tqabbel il-livell ċertifikat tan-nefqa strutturali annwali medja fil-perjodu 2007-2010 mal-livell miftiehem ex-ante. Minkejja l-kriżi, l-infiq strutturali annwali kien bħala medja 7.3% ogħla milli kien stmat inizjalment (EUR 102 biljun minflok EUR 95 biljun[5]). Dan huwa spjegat mill-fatt li fir-reġjuni ta’ konverġenza ta' għaxar Stati Membri l-livell tan-nefqa strutturali kien daqs jew ogħla mil-livell miftiehem fil-verifika ex-ante (il-Belġju, il-Bulgarija, ir-Repubblika Ċeka, Spanja, Franza, Malta, il-Polonja, ir-Rumanija, is-Slovenja u r-Repubblika Slovakka). F'sitt Stati Membri (il-Ġermanja, l-Estonja, il-Latvja, il-Portugall, l-Awstrija, ir-Renju Unit) id-diskrepanza kienet modesta meta mqabbla mal-impenji inizjali tagħhom. Żewġ Stati Membri ma laħqux l-impenn ex-ante tagħhom b’aktar minn 10% (il-Litwanja, l-Ungerija), filwaqt li żewġ Stati Membri oħra ma laħqux dan b’aktar minn 20% (il-Greċja, l-Italja). Bl-eċċezzjoni tal-Ġermanja, id-deterjorament rapidu tal-ambjent makroekonomiku kien ir-raġuni prinċipali għal-livell aktar baxx milli mistenni ta' nefqa fl-Istati Membri l-oħra. Tabella 1- livell ta’ referenza ex-ante għall-perjodu 2007-2013 u n-nefqa attwali għall-perjodu 2007-2010 || Medja tal-livell ta’ referenza għall-perjodu 2007-2013 || Medja tan-nefqa għall-perjodu 2007-2010 || Differenza BE || 1,128 || 1,246 || 10.5% BG || 919 || 1,444 || 57.2% CZ || 2,549 || 2,649 || 3.9% DE || 16,504 || 16,452 || -0.3% EE || 1,316 || 1,275 || -3.1% GR || 8,661 || 6,719 || -22.4% ES || 13,973 || 21,367 || 52.9% FR || 1,815 || 2,271 || 25.1% IT || 20,613 || 16,194 || -21.4% LV || 971 || 902 || -7.1% LT || 755 || 672 || -11.1% HU || 3,330 || 2,867 || -13.9% MT || 107 || 170 || 59.3% AT || 139 || 138 || -0.9% PL || 7,940 || 12,531 || 57.8% PT || 3,946 || 3,624 || -8.2% RO || 4,773 || 5,196 || 8.9% SI || 957 || 1,121 || 17.1% SK || 876 || 1,396 || 59.4% UK || 3,495 || 3,465 || -0.9% Total || 94,765 || 101,698 || 7.3% Nota: medja annwali f'Miljun EUR (prezzijiet tal-2006) Il-Greċja ntlaqtet ħażin mill-kriżi u ilha mwaħħla f'riċessjoni severa sa minn tmiem l-2008. Dan wassal għal żewġ programmi ta’ aġġustament u assistenza finanzjarja mill-Istati Membri taż-żona tal-euro u l-Fond Monetarju Internazzjonali. Ir-raġuni għan-nefqa pubblika iktar baxxa fl-Italja kien li l-livell ex ante kien ambizzjuż iżżejjed. Ġie bbażat fuq il-programm ‘Fondo per le Aree Sottoutilizzate’ li jikkomplementa l-Fondi Strutturali tal-UE ma’ pilastru nazzjonali għall-iżvilupp reġjonali li għandu fil-mira l-aktar ir-reġjuni tal-Mezzogiorno. Fil-perjodu 2008-2009 il-programm ta’ investiment kellu jitnaqqas b’mod sinifikanti meta l-pajjiż affronta l-ħtieġa ta’ konsolidament fiskali urġenti b'reazzjoni għall-kriżi. Ir-raġuni sottostanti ewlenija għal nefqa akbar milli mistennija fi Spanja kienu l-pakketti ta’ rkupru ekonomiku adottati fl-2009 għal infrastruttura bażika lokali (madwar EUR 7-8 biljun) u għal ekonomija sostenibbli (madwar EUR 4-5 biljun) biex jiġu miġġielda l-ewwel effetti tal-kriżi. B’mod simili, fis-Slovakkja fl-2009-2010, il-gvern adotta tliet pakketti ta’ stimolu li jammontaw għal madwar 1 % tal-PDG biex jinkoraġġixxu l-impjiegi, jistimulaw ir-R&Ż u jappoġġjaw l-investiment fl-effiċjenza fl-enerġija. Fil-każ tal-Polonja, taħlita ta’ miżuri ta' stimolu biex jiġu żviluppati r-riżorsi umani u l-infrastruttura bażika wasslet għal-livell ogħla milli kien mistenni ta' nfiq strutturali. Fl-aħħar nett, livell ta’ nefqa akbar milli mistenni fil-Bulgarija kien minħabba l-espansjoni ekonomika qawwija qabel il-kriżi, b’żieda sinifikanti fil-formazzjoni grossa tal-kapital fiss. 3. ir-reviżjoni tal-livell ta’ mira ta’ nfiq strutturali fil-perjodu 2007-2013 Matul il-verifika ta’ nofs it-terminu, skont id-dispożizzjonijiet tar-regolament tal-Fondi Strutturali[6], l-għaxar Stati Membri (ir-Repubblika Ċeka, il-Ġermanja, l-Estonja, il-Greċja, l-Italja, il-Latvja, il-Litwanja, l-Ungerija, il-Portugall u r-Renju Unit) talbu lill-Kummissjoni għal livell aktar baxx ta’ nefqa pubblika fil-perjodu 2007-2013 minn dak li kien hemm qbil dwaru ex-ante. Il-Kummissjoni evalwat dawn it-talbiet u b’konsultazzjoni mal-Istati Membri, iddeċiediet li timmodifika il-livell ta’ nefqa strutturali filwaqt li tqis il-bidla fis-sitwazzjoni ekonomika sa mill-bidu tal-perjodu ta’ programmazzjoni. Il-Kummissjoni elaborat dawn it-tliet alternattivi għal livell ta’ referenza ġdid ta’ nfiq pubbliku: (1) Iż-żamma tas-sehem ta’ PDG allokat għall-investiment pubbliku: Taħt din l-għażla l-“livell ta 'referenza” ġdid huwa ekwivalenti, f'termini tas-sehem ta’ PDG, għal dak stabbilit fuq verifika ex-ante. L-għan huwa li l-livell ta’ investiment pubbliku jinżamm konsistenti mad-daqs tal-ekonomija nazzjonali (jiġifieri l-PDG). Dan ifisser li t-tnaqqis tal-ammont fil-“livell ta’ referenza” huwa aċċettabbli jekk ikun proporzjonali mat-tnaqqis fl-attività ekonomika. (2) Iż-żamma ta’ sehem ta’ dħul primarju pubbliku kostanti. Għażla oħra hija li jiġi stabbilit livell ta’ referenza ġdid bi proporzjon mad-dħul primarju totali. Il-‘livell ta’ referenza’ ġdid huwa ekwivalenti għal dak stabbilit mal-verifika ex-ante f’termini tad-dħul primarju totali tal-Amministrazzjoni Pubblika. L-għan huwa li l-livell ta’ investiment pubbliku jinżamm konsistenti mar-riżorsi finanzjarji tas-settur pubbliku. (3) Jittieħed il-livell tan-nefqa pubblika tal-perjodu 2000-2006 (il-perjodu 2004-2006 għat-12-il Stat Membru l-ġdid) bħala l-figura ta’ referenza ġdida. Din l-għażla tippermetti lill-Istati Membri jwaqqfu l-livell ta’ referenza ġdid konformi man-nefqa pubblika mal-perjodu ta’ programmazzjoni preċedenti. Din tindirizza it-tħassib ta’ dawk l-Istati Membri li kienu wisq ambizzjużi meta ffissaw il-livell tagħhom ta’ nefqa pubblika għall-perjodu 2007-2013 abbażi ta’ previżjonijiet ekonomiċi wisq ottimisti. Il-livelli ta’ referenza ġodda għar-Repubblika Ċeka, l-Estonja, il-Litwanja u l-Ungerija huma konsistenti mal-għażla (1). Il-livelli ta’ referenza ġodda tar-Renju Unit u tal-Latvja huma koerenti mal-għażliet (2) u (3), rispettivament. Fl-erba’ Stati Membri l-oħra, ir-reviżjoni tal-livell ta’ referenza qieset għadd ta' elementi addizzjonali. Fil-Ġermanja, in-nefqa pubblika fuq politika attiva tas-suq tax-xogħol fir-reġjuni ta’ konverġenza tal-Ġermanja tal-Lvant qed tonqos b’rata aktar mgħaġġla milli inizjalment ippjanat b'konformità ma’ tnaqqis b’saħħtu u mhux mistenni fil-qgħad. Il-Kummissjoni aċċettat dan it-tnaqqis billi n-nefqa għas-suq tax-xogħol tibqa' kostanti fuq bażi per capita. Fil-każ tal-Greċja u tal-Portugall, il-Kummissjoni żgurat li l-livelli ġodda tal-infiq pubbliku li jridu jinżammu fil-perjodu 2007-13 huma koerenti mal-kondizzjonalità tal-politika tal-Programmi ta' Aġġustament Ekonomiku miftiehma mal-Kummissjoni Ewropea, il-Bank Ċentrali Ewropew u l-Fond Monetarju Internazzjonali. Fiż-żewġ pajjiżi dawn il-Programmi jipprevedu tnaqqis sostanzjali tan-nefqa pubblika f'oqsma eliġibbli għall-appoġġ ta’ Fondi Strutturali, inklużi l-edukazzjoni, it-taħriġ, in-nefqa kapitali u l-infiq minn kumpaniji pubbliċi. Fil-Greċja, l-investiment pubbliku huwa mistenni li jonqos minn 3.1 % tal-PDG fil-perjodu 2007-2010 għal 2.2 % fis-sena matul il-perjodu 2011-2013. F’termini assoluti dan ifisser tnaqqis annwali ta’ EUR 2.5 biljun. Fil-Portugall, l-investiment pubbliku (il-formazzjoni grossa ta’ kapital fiss tal-Amministrazzjoni Pubblika) huwa mistenni li jonqos minn 3 % tal-PDG fil-perjodu 2007-2010 għal 2.1 % fis-sena fil-perjodu 2011-2013 sabiex ikun konformi mar-rekwiżiti tal-Programm ta’ Aġġustament Ekonomiku. Dan ifisser tnaqqis annwali ta’ madwar EUR 1.8 biljun. L-ekonomija tal-Italja ntlaqtet b’mod qawwi mill-kriżi tad-dejn sovran taż-żona tal-euro. F’dawn l-aħħar ftit snin, biex jikkumbatti d-dejn tal-amministrazzjoni pubblika, il-Gvern Taljan adotta miżuri ta’ konsolidamenti baġitarju mdaqqas. Dawn kienu jikkonsistu minn tfaddil ippjanat f'nefqa dipartmentali u tnaqqis fit-trasferimenti għall-gvernijiet sottonazzjonali. Din tal-aħħar affettwat ukoll infiq kapitali fiss li huwa mistenni li jonqos minn 2.3% għal 1.5% tal-PDG fil-perjodu 2007-2013. Bħala riżultat, l-isforzi tal-konsolidament fiskali affettwaw serjament l-kapaċità tal-Italja li żżomm il-livell tal-infiq pubbliku miftiehem għall-perjodu 2007-13. Il-livell ta’ referenza ex-ante u dak ġdid huma ppreżentati fit-Tabella 2. L-ammont rivedut se jikkostitwixxi l-livell ta’ mira l-ġdid għall-verifika tar-rispett tal-addizzjonalità. Dan se jiġi vverifikat ex post fil-31 ta’ Diċembru 2016. TABELLA 2: Livelli ta’ referenza ġodda deċiżi fuq il-bażi tal-Artikolu 15 (4) || Livell ta’ referenza medja għall-perjodu 2007-13 || Medja tal-livell ġdid ta’ referenza għall-perjodu 2007-2013 || Differenza BE || 1,128 || 1,128 || 0.0% BG || 919 || 919 || 0.0% CZ || 2,549 || 2,271 || -10.9% DE || 16,504 || 14,562 || -11.8% EE || 1,316 || 1,276 || -3.0% GR || 8,661 || 6,125 || -29.3% ES || 13,973 || 13,973 || 0.0% FR || 1,815 || 1,815 || 0.0% IT || 20,613 || 13,860 || -32.8% LV || 971 || 770 || -20.7% LT || 755 || 598 || -20.8% HU || 3,330 || 2,828 || -15.1% MT || 107 || 107 || 0.0% AT || 139 || 139 || 0.0% PL || 7,940 || 7,940 || 0.0% PT || 3,946 || 2,637 || -33.2% RO || 4,773 || 4,773 || 0.0% SI || 957 || 957 || 0.0% SK || 876 || 876 || 0.0% UK || 3,465 || 3,072 || -11.3% Total || 94,765 || 80,624 || -14.9% Nota: medja annwali f'Miljun EUR (prezzijiet tal-2006) Il-livell ta’ referenza aggregat il-ġdid għall-perjodu 2007-2013 (EUR 80.6 biljun) huwa 15% anqas minn dak stabbilit għall-istadju tal-verifika ex-ante (madwar EUR 94.8 biljun). L-akbar tnaqqis seħħ fil-Portugall (-33.2%), l-Italja (-32.8%) u l-Greċja (-29.3%), segwit mil-Litwanja (-20.8%) u l-Latvja (-20.7%). Għaldaqstant, nefqa kapitali fissa grossa fl-UE27 li laħqet 2.7% tal-PGD fl- fil-perjodu 2007-2010 hi mistennija li tinżel għal 2.3% tal-PGD fil-perjodu 2011-14, jiġifieri inqas mil-livell ta’ qabel il-kriżi. Huwa importanti li wieħed jinnota, madankollu, li l-livell ta’ investiment pubbliku nazzjonali f’ħafna reġjuni ta’ konverġenza jibqa’ sostanzjali. Fuq medja, l-Istati Membri jinvestu kważi EUR 500 per capita u fis-sena f’reġjuni ta’ konverġenza matul il-perjodu 2007-2013. L-investiment pubbliku per capita fis-sena jibqa’ sinifikanti wkoll f'dawk il-pajjiżi fejn il-livell ta’ referenza ġie mnaqqas, pereżempju EUR 959 fil-Ġermanja tal-Lvant, EUR 795 fil-Mezzogiorno, EUR 600 fil-Greċja, EUR 351 fil-Portugall u EUR 333 fil-Latvja. Li jerġgħu jiġu stabbiliti finanzi pubbliċi sodi permezz ta’ konsolidamenti fiskali hija kundizzjoni importanti biex jiġi sostnut it-tkabbir fit-tul. Iżda se tkompli tiġi affettwata l-kapaċità tal-Istati Membri li jappoġġjaw it-tkabbir fiż-żmien medju u biex jissodisfaw l-impenji ta' addizzjonalità tagħhom. Konsegwentement, verifika ex post għall-perjodu 2011-13 x’aktarx se tirriżulta f'iktar aġġustamenti. 4. Konklużjoni L-addizzjonalità hija l-pedament tal-Politika ta’ Koeżjoni li tiżgura n-natura tagħha bħala politika ta' investiment. Għall-ewwel darba minn meta bdiet il-verifika tal-addizzjonalità, l-UE kienet qed tiffaċċja kriżi ekonomika severa. Il-konsegwenzi baġitarji u fiskali tal-kriżi wasslu għal reviżjoni 'l isfel tal-livell tal-infiq pubbliku fir-reġjuni ta' konverġenza ta’ għadd ta' Stati Membri. Madankollu, minkejja l-konsolidament fiskali meħtieġ, ħafna pajjiżi bejn l-2007 u l-2010 wettqu nefqa strutturali sinifikanti per capita. Il-Politika ta’ Koeżjoni tammonta għal parti sinifikanti ta’ investiment pubbliku f’ħafna Stati Membri u tibqa' essenzjali għall-preservazzjoni tal-livelli ta’ investiment sostnuti biex jiffinanzjaw politiki orjentati lejn it-tkabbir madwar l-Ewropa. Fuq il-bażi ta’ dan ir-rapport, fl-2016, il-Kummissjoni se tiċċekkja ex post jekk l-Istati Membri rrispettaw il-prinċipju ta' addizzjonalità fil-perjodu 2007-2013. F'dan l-istadju, se jiġi analizzati l-livelli ta' nefqa strutturali inklużi dawk fis-snin 2011-2013, perjodu ta’ konsolidament fiskali u aġġustament mill-ġdid tan-nefqa għal ħafna mill-Istati Membri. Dan jista' jitlob reviżjoni ulterjuri tal-miri ta’ addizzjonalità. Il-verifika ta’ nofs it-terminu tal-addizzjonalità żvelat ukoll numru ta’ dgħufijiet fis-sistema attwali. Ir-riżultati mhumiex kompletament komparabbli madwar l-Istati Membri. Il-proċess ta’ verifika ad hoc għandu bżonn riżorsi konsiderevoli kemm fl-Istati Membri kif ukoll fil-Kummissjoni, u s-sistema ta' verifika mhijiex allinjata mal-governanza ekonomika ġdida tal-UE. Biex tindirizza din il-problema, il-Kummissjoni pproponiet li tirriforma l-verifika tal-prinċipju tal-addizzjonalità fil-perjodu 2014-2020. L-għan huwa li tiġi stabbilita rabta diretta bejn l-addizzjonalità u l-Patt ta’ Stabbiltà u Tkabbir sabiex jiġi indirizzat il-“kompromess” rigward l-addizzjonalità u d-defiċit pubbliku f’qafas trasparenti u pubbliku u sabiex is-sistema ta’ verifika tkun aktar sempliċi, aktar komparabbli u ta' inqas piż. Għalkemm il-firxa ta’ investimenti taħt il-Politika ta’ Koeżjoni mhijiex kompletament koperta (notevolment dwar l-impjiegi, l-edukazzjoni, it-taħriġ u l-inklużjoni soċjali) l-aħjar soluzzjoni tkun l-użu tal-informazzjoni dwar l-investiment pubbliku (Formazzjoni Grossa ta’ Kapital Fiss ) tal-Programmi ta' Stabbiltà u Konverġenza (SCPs) għall-verifika tagħha. Huwa importanti li s-sistema proposta hija stabbilita biex tkun żgurata l-effikaċja u l-valur miżjud tal-Politika ta’ Koeżjoni fil-perjodu ta’ programmazzjoni li jmiss. [1] Għad-definizzjoni ta’ nefqa pubblika ekwivalenti, ara: Il-Karta Metodoloġika tal-Kummissjoni li tagħti linji gwida dwar il-kalkolu tan-nefqa strutturali pubblika jew dik ekwivalenti għall-iskop ta’ addizzjonalità, id-Dokument ta' Ħidma Nru 3, Diċembru 2006. [2] Ara l-Artikolu 15 tar-Regolament (KE) 1083/2006. L-20 Stat Membru kkonċernati huma l-Belġju, il-Bulgarija, ir-Repubblika Ċeka, il-Ġermanja, l-Estonja, il-Greċja, Spanja, Franza, l-Italja, il-Latvja, il-Litwanja, l-Ungerija, Malta, l-Awstrija, il-Polonja, il-Portugall, ir-Rumanija, is-Slovenja, ir-Repubblika Slovakka u r-Renju Unit. [3] Ara l-Komunikazzjoni mill-Kummissjoni: Rapport dwar il-verifika ex ante tal-addizzjonalità fir-reġjuni eliġibbli taħt l-għan ta’ Konverġenza għall-perjodu 2007-2013, COM(2009)112 finali. [4] Ara: http://ec.europa.eu/regional_policy/what/future/proposals_2014_2020_mt.cfm [5] Ċifri dwar l-infiq strutturali huma espressi fi prezzijiet tal-2006 f'konformità mal-linji gwida tad-Dokument ta' Ħidma Nru 3 ta' Diċembru 2006. [6] Artikolu 15(4) tar-Regolament tal-Kunsill Nru 1083/2006